เอซไลฟ์ประกาศซื้อกิจการนิวยอร์คไลฟ์ในฮ่องกงและเกาหลี
เอซ ไลฟ์ ขยายตลาดเอเชีย ประกาศซื้อกิจการนิวยอร์คไลฟ์ในฮ่องกงและเกาหลี
29 ต.ค. 2553

เอซ ไลฟ์ ขยายตลาดเอเชีย ประกาศซื้อกิจการนิวยอร์คไลฟ์ในฮ่องกงและเกาหลี
เอซ ไลฟ์ แถลงวันนี้ว่าเอซ ลิมิเต็ด บริษัทแม่ของเอซ ไลฟ์ ได้บรรลุข้อตกลงในการซื้อกิจการบริษัทประกันชีวิตของนิวยอร์ค ไลฟ์ ในฮ่องกง และ เกาหลี โดยการเข้าซื้อกิจการในครั้งนี้จะทำให้ธุรกิจประกันชีวิตของเอซในเอเชียแข็งแกร่งขึ้น ซึ่งปัจจุบันเอซดำเนินธุรกิจประกันชีวิตในประเทศจีน เวียดนาม ไทย อินโดนีเซีย และไต้หวัน สำหรับในภูมิภาคเอเชียนั้น เอซ มีช่องทางการจัดจำหน่ายที่หลากหลาย เพื่อรองรับความต้องการของลูกค้าทุกกลุ่ม ซึ่งหลัก ๆ แล้วแบ่งเป็นกลุ่มชนชั้นกลาง กลุ่มที่มีอัตราการออมเงินสูง และกลุ่มที่ต้องการหลักประกันความปลอดภัยในชีวิต โดยช่องทางการจัดจำหน่ายหลักของบริษัทฯ ยังคงเป็นช่องทางตัวแทน ที่มีเกือบ 3 หมื่นคนในตลาด 5 ประเทศดังกล่าวข้างต้น รวมถึงช่องทางอื่น ๆ ของบริษัทฯ ได้แก่ การตลาดขายตรง(Direct marketing) ผ่านธนาคาร (Bancassurance) และผ่านบริษัทนายหน้า (Broker)
นายซาลูน แทม ประธานเจ้าหน้าที่บริหารเอซ ไลฟ์ประจำภูมิภาคเอเชีย แปซิฟิก กล่าวว่า “การดำเนินธุรกิจประกันชีวิตในเอเชียต้องใช้เวลา และความพยายาม การเข้าซื้อกิจการของนิวยอร์คไลฟ์ในฮ่องกง และเกาหลีครั้งนี้ นอกจากจะแสดงให้เห็นถึงความแข็งแกร่งทางการเงินของเอซแล้ว ยังแสดงถึงวิสัยทัศน์ที่ชัดเจนที่จะเติบโต และพัฒนาโอกาสทางธุรกิจของเอซ ไลฟ์ในเอเชียอย่างค่อยเป็นค่อยไปและเป็นขั้นเป็นตอน ท่ามกลางสถานการณ์เศรษฐกิจในปัจจุบัน”
นายเบน อาศนะเสน ประธานฝ่ายปฏิบัติการ บริษัท เอซ ไลฟ์ แอสชัวรันซ์ กล่าวว่า “เราเป็นบริษัทใหม่ ที่มีการเติบโตอย่างรวดเร็ว หลังจากการซื้อกิจการนิวยอร์คไลฟ์ ที่ฮ่องกงและเกาหลีเสร็จเรียบร้อยแล้ว เราหวังว่าเราจะสามารถนำระบบการฝึกอบรมและเทคนิคการขายที่ยอดเยี่ยมจากนิวยอร์คไลฟ์ มาปรับใช้ร่วมกับระบบการฝึกอบรม และการขายของเอซ ไลฟ์ให้มีประสิทธิภาพยิ่งขึ้นต่อไปในอนาคต”